text: আরাগোন (স্পেনীয় ও আরাগোনীয়: Aragón, আ-ধ্ব-ব: [aɾaˈɣon]; , আ-ধ্ব-ব: [əɾəˈɣo])  দক্ষিণ-পশ্চিম ইউরোপের রাষ্ট্র স্পেনের উত্তর-পূর্বভাগে অবস্থিত একটি স্বায়ত্বশাসিত অঞ্চল। এটির সীমানা মোটামুটিভাবে ঐতিহাসিক মধ্যযুগীয় আরাগোন রাজ্যের সীমানার সাথে মিলে গেছে। ৪৭,৭২০ বর্গকিলোমিটার আয়তনবিশিষ্ট এই অঞ্চলটির রাজধানীর নাম সারাগোসা। আরাগোন স্বায়ত্বশাসিত অঞ্চলটি তিনটি প্রদেশ নিয়ে গঠিত; উত্তর থেকে দক্ষিণে এগুলি হল উয়েস্কা প্রদেশ, সারাগোসা প্রদেশ এবং তেরুয়েল প্রদেশ। প্রদেশগুলি আবার ৩৩টি কোমার্কা বা উপপ্রদেশে বিভক্ত। আরাগোন অঞ্চলটির ভূপ্রকৃতি বৈচিত্র্যময়। এখানে স্থায়ী হিমবাহ, শ্যামল উপত্যকা, সমৃদ্ধ পশুচারণভূমি, ফলের বাগান যেমন রয়েছে, তেমনি রয়েছে কেন্দ্রীয় নিম্নভূমির ঊষর স্তেপ তৃণভূমি। আরাগোনে বহু নদী রয়েছে। এদের মধ্যে এব্রো নদীটি সর্বপ্রধান, যা পশ্চিম থেকে পূর্বে আরাগোন অঞ্চলটকে দ্বিধাবিভক্ত করে সারাগোসা প্রদেশের মধ্য দিয়ে প্রবাহিত হয়েছে। নদীর উত্তরে ও দক্ষিণের অঞ্চলগুলি পর্বতময়, বিশেষ করে উত্তরের পিরিনীয় পর্বতমালাটি উল্লেখযোগ্য; এখানেই পিরিনীয় পর্বতমালার সর্বোচ্চ পর্বতগুলি অবস্থিত। 
  
  ঐতিহাসিক আরাগোন রাজ্যটি রাজা প্রথম রামিরো ১০৩৫ খ্রিস্টাব্দে প্রতিষ্ঠা করেন। মুসলমান মুর জাতির কাছ থেকে ভূখণ্ড পুনর্বিজয়ের মাধ্যমে আরাগোন রাজ্যটির কলেবর বৃদ্ধি পায়। আলমোরাভিদ রাজ্যের সারাগোসা নামক রাজধানী নগরীটি ১১১৮ খ্রিস্টাব্দে আরাগোনের রাজা ১ম আলফোনসো বিজয় করেন। বর্তমান আরাগোন রাজ্যের পুনর্বিজয় ১২শ শতক নাগাদ সম্পূর্ণ হয়। ১৩শ-১৫শ শতকে আরাগোনের রাজারা স্পেনের নাবার্‌রা এবং  ইতালির সিচিলিয়া, সার্দিনিয়া ও নাপোলি অঞ্চলগুলির শাসকে পরিণত হন। ১৫শ শতকে আরাগোনের রাজা ফের্দিনান্দো কাস্তিয়ার রাণী ইসাবেলাকে বিবাহ করলে আরাগোন ও কাস্তিয়া রাজ্য দুইটি একত্রিত হয় এবং এভাবে আধুনিক স্পেনের কেন্দ্রীয় অঞ্চলটির পত্তন ঘটে। ১৮৩৩ খ্রিস্টাব্দ পর্যন্ত পুয়াতন আরাগোন রাজ্যটি একটি প্রশাসনিক বিভাগ হিসেবে টিকে ছিল। এরপর এটিকে একাধিক প্রদেশে বিভক্ত করে দেওয়া হয়। কৃষি, খনন ও শিল্প এখানকার প্রধান তিনটি অর্থনৈতিক খাত। সারাগোসা নগরীটি এ অঞ্চলের শিল্প ও অর্থনীতির কেন্দ্রবিন্দু। 
  
  ২০১৬ সালের হিসাব অনুযায়ী আরাগোনের জনসংখ্যা ছিল প্রায় ১৪ লক্ষ। অধিবাসীদের অর্ধেকের বেশি রাজধানী নগরী সারাগোসাতে বাস করে। একই বছরে আরাগোনের অর্থনীতির স্থূল অভ্যন্তরীণ উৎপাদন ছিল প্রায় ৩ হাজার ৪ শত ৬৯ কোটি ইউরো, যা কিনা স্পেনের মোট জাতীয় উৎপাদনের ৩.১%। বর্তমানে আরাগোন মাদ্রিদ, বাস্ক দেশ, নাবার্‌রা, কাতালুনিয়া ও লা রিওহা-র পরে মাথাপিছু স্হূল অভ্যন্তরীণ উৎপাদনের বিচারে স্পেনের ৬ষ্ঠ স্বায়ত্তশাসিত অঞ্চল।
  
  তথ্যসূত্র
  
  বিষয়শ্রেণী:স্পেনের স্বায়ত্তশাসিত অঞ্চল
title: আরাগোন